En 27-årig mand omkom torsdag eftermiddag i en arbejdsulykke i Thisted. Manden blev klemt under en 250 kilo tung halmballe. Det oplyser Midt- og Vestjyllands Politi på Twitter. - Manden bliver erklæret død klokken 14.16, efter at redningsfolk har forsøgt at lave hjerte-lungeredning, fortæller vagtchef ved Midt- og Vestjyllands Politi, Jan Nørrum til TV Midtvest . Politiet oplyser ligeledes til TV Midtvest, at den afdøde var ansat på den gård i Thisted, hvor ulykken skete. Det var den 27-åriges arbejdsgiver, der alarmerede politi og redningsfolk. Årsagen til ulykken er stadig ukendt, men det skal Arbejdstilsynet og politiet nu undersøge. Lige nu har politiet ikke yderligere oplysninger i sagen. De pårørende er underrettet.

Referat:
En 27-årig mand mistede torsdag eftermiddag livet i en arbejdsulykke i Thisted. Manden blev klemt ihjel under en 250 kilo tung halmballe.